L’Agrupació Musical Los Silos celebra les seues audicions de final de curs
2025-07-24

Del 22 al 29 de juny, la música de l’Agrupació Musical Los Silos serà la protagonista de l’activitat cultural de Burjassot, ja que l’entitat durà a terme les audicions de tots els seus cursos. Una oportunitat de conéixer la gran labor que es desenvolupa en l’Escola de Música Los Silos.

Els primers a iniciar les audicions seran els alumnes de percussió i flauta que el dimecres 22 de juny a les 19:30 hores en el local de l’escola mostraran el que han aprés al llarg del curs. També en l’escola, situada en el Passeig de Concepción Arenal, tindrà lloc el dijous 23 de juny l’audició de clarinets i saxos.

El divendres 24 de juny a les 20 hores la cita serà en el Centre Cultural Tívoli en el qual els alumnes de trompa, jazz, banda sènior i l’orquestra pujaran a l’escenari i delectaran a tots els presents interpretant diferents peces musicals.

Del 27 al 29 de juny les audicions seran en l’escola a les 19:30 hores. El dilluns 27 de juny serà el torn de violí, violoncel, contrabaix i piano, el dimarts 28 de juny, d’oboè i trompeta i el dimecres dia 29, tancant les audicions, guitarra i metall greu.